**SVOBODA**

Svoboda. Kaj je to svoboda? Za vsakega je to nekaj drugega. Za nekatere je to poležavanje ob morju, druženje s prijatelji, brezskrbno lenarjenje na kavču, spet za druge gibanje na prostosti. Večina se ob besedi svoboda spomni na ujetništvo in vojne. Pomislijo na zapore in odvzem prostosti. Nihče noče biti ujet, čeprav včasih smo in se počutimo kakor ptice v kletki. Ampak ali je svoboda res samo odvzem prostosti in ujetništvo? Meni se zdi, da je svoboda še mnogo več kakor to, mar ne? Večina ljudi bi danes na vprašanje ali smo svobodni odgovorilo z da, ampak ali smo res?

Res je, da danes pri nas ne divja nobena vojna, a zdi se mi, da nam vsa ta tehnologija odvzema svobodo. Res je, da nam olajša življenje, ampak dobiva vedno večji vpliv na človeštvo. Veliko ljudi ves dan preživi na računalniku ali na telefonu. Nekateri igrajo igrice, kar je bolj pogosto pri mlajši populaciji, nekateri že v službi ves svoj delovnik preživijo za računalniki in doma to še samo nadaljujejo. Redko kdo preživi svoj dan zunaj na prostem, na soncu. Redko kdo se po šoli ˝v živo˝ druži s prijatelji. Marsikdo preživi ves popoldan ali celo dan za ekrani. Sploh nismo več svobodni. Vsi smo le podložniki tehnologiji. Tega se sicer zaveda malokdo, ampak tudi če bi se tega vsi zavedali, dvomim, da bi bilo kaj drugače, saj je vsem ˝življenje ˝ za ekrani tako všeč, da niti ne pomislijo ne na negativne posledice, ki jih tehnologija prinese za sabo. Sploh nismo več svobodni.

Svobodo jemlje tudi služba. Nekaterim sicer več drugim manj. Nekateri uživajo v svojem poklicu, saj so si ga vedno želeli opravljati in so ga sanjali. Nekateri pa komaj čakajo, da se jim delovnik zaključi ter pridejo domov čisto izmučeni.

Svoboda je za človeka že od nekdaj najpomembnejša vrednota, kar jih pozna. Svoboda za sabo prinese tudi srečo. Srečni bi radi bili vsi, ali ne? Kot se je vse spreminjalo skozi zgodovino, se je spreminjal tudi položaj svobode. V srednjem veku je bila družba razdeljena na različne sloje. Največ svobode in pravic so imeli vladarji in duhovniki. Kmetje in meščani so bili z njo omejeni. Za njih so bile to le sanje. ˝Svoboda, popolna svoboda, to so sanje, ki jim največkrat ni usojeno da bi se uresničile, ampak revež je vsak, kdor jih ni nikoli sanjal˝ (Ivo Andrič). Misel se tesno navezuje na zgodovino svobode, saj so ljudje verjeli in upali, da bodo dobili svobodo, zato so jo tudi dobili.

Svoboda ima velik pomen že od pradavnine naprej, ampak največji napredek je doživela med francosko revolucijo. Prav tako je bil tudi moto francoske revolucije ˝svoboda, enakost, bratstvo˝. Takrat so bili sprejeti tudi pomembni sklepi za človeštvo. Svobodo je tako spoznalo več ljudi.

Besedo svoboda danes najdemo marsikje – svoboda govora, svoboda tiska, svobodna država … To se nam zdi danes samoumevno, ampak vendarle moramo vedeti, da so naši predniki nekaj storili, da se nam to danes zdi samoumevno. Vse to imamo, ampak je to res tista svoboda, ki jo iščemo? Življenje ni preprosto in včasih smo ˝pripeti ˝z močnimi verigami stresa in skrbi. Najbolj svobodni smo takrat, ko nas nič ne muči in smo preprosto srečni. Srečni. Svobodni smo, ko imamo (za nekatere) samoumevne stvari – zdravje, družino, prijatelje …

Sreča, radost, brezskrbnost in mir omogočajo svobodo. Vsi hočemo biti svobodni. Nekateri smo, a včasih nismo dovolj hvaležni za to in pozabimo, da nekateri naši vrstniki niso, ter se skrivajo pred bombnimi napadi.

Svobodo moramo znati ceniti in moramo se zavedati, da so naši predniki zanjo nekaj storili – zanjo so se borili. Včasih se mi zdi, da se mladi sploh ne zavedamo, kaj je svoboda in se sploh ne zavedamo, kako smo lahko sečni, da jo imamo. Dvomim, da bi kdo hotel oditi dvesto let nazaj ali še več, ko ti je bila svoboda odvzeta že z najmanjšo napako. Danes nam svobode ne jemljejo sistem, vojna ali vera, jemljejo nam jo razne računalniške igrice in moderne naprave, jemlje nam jo služba. Primerjava je smešna, a še kako resnična.